नई दिल्ली/ मुंबई। टाटा समूह ने नटराजन चंद्रशेखरन को अपना नया चेयरमैन नियुक्त किया है। वे टाटा समूह के अंतरिम चेयरमैन रतन टाटा से कार्यभार लेंगे। हाल ही में साइरस मिस्त्री को टाटा समूह के चेयरमैन पद से हटा दिया गया था। उसके बाद रतन टाटा को नए चेयरमैन की नियुक्ति तक अंतरिम चेयरमैन बनाया गया था। गुरुवार को हुई बैठक में टाटा समूह की आईटी कंपनी टाटा कंसल्टेंसी सर्विसेस (टीसीएस) के सीईओ एवं एमडी रहे एन चंद्रशेखरन् को टाटा सन्स का चेयरमैन बनाने पर सहमति हुई। साइरस मिस्त्री को हटाने के बाद से टाटा समूह के नए चेयरमैन को लेकर एक समिति बनाई गई थी, जिसे टाटा समूह के नए चेयरमैन की खोज की जिम्मेदारी दी गई थी। इस समिति में टाटा समूूह के लंबे समय तक चेयरमैन रहे रतन टाटा भी सदस्य थे। एन चंद्रशेखरन् के अलावा इस दौड़ में टाटा समूह के ही दूसरे पदाधिकारी और समूह के बाहर के भी कुछ नामों को लेकर कयास लगाए जा रहे थे।